รัฐมนตรีเกษตรฯ กำชับ กรมประมง เร่งดำเนินคดีเอาผิดกลุ่ม ขบวนการเรือประมงผิดกฎหมาย หลังเย้ยกฏหมายใช้กำลังชิงตัวผู้ต้องหา จากเจ้าหน้าที่ประมงนครศรีธรรมราช ระหว่างการเข้าจับกุม
นายอลงกรณ์ พลบุตร ที่ปรึกษา รัฐมนตรีว่าการกระทรวงเกษตรและสหกรณ์ ในฐานะประธานคณะกรรมการฟื้นฟูและพัฒนาศักยภาพประมงไทย เปิดเผยว่า เมื่อวันที่ 3 ตุลาคม ที่ผ่านมาได้เกิดเหุต การชิงตัวผู้ต้องหา โดยขบวนการเรือประมงผิดกฎหมาย ได้ใช้ผ้าปิดบังใบหน้าล้อมกรอบเจ้าหน้าที่ประมง ระหว่างการจับกุม ซึ่งมี นายสมพร ยีสมัน เจ้าหน้าที่ตรวจการประมงทะเล เป็นหัวหน้าชุดจับกุม ระหว่างที่คราดหอยเถื่อนโดยผิดกฎหมายที่บริเวณร่องน้ำปากนคร ระหว่างตำบลปากนครและตำบลท่าไร่ อ.เมืองนครศรีธรรมราช         จากเหตุการณ์ที่เกิดขึ้นนั้น นายเฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ ได้สั่งการให้เร่งดำเนินการพร้อมให้กำลังใจเจ้าหน้าที่ทุกคน จึงได้ประสานอธิบดีกรมประมงเข้าไปดำเนินการดูแลเจ้าหน้าที่ในพื้นที่เป็นกรณีพิเศษ พร้อมทั้งเสริมกำลังและประสานงานกับเจ้าหน้าที่ฝ่ายปกครองและตำรวจในพื้นที่ เพื่อดำเนินคดีกับผู้เกี่ยวข้องให้เร็วทีสุด เพราะการกระทำดังกล่าวถือว่าเป็นการก่อเหตุอย่างอุกอาจและไม่เกรงกลัวกฏหมาย        ทั้งนี้ ยืนยันว่าจะดำเนินการสนับสนุนและดูแลเจ้าหน้าที่ประมงที่ปฎิบัติหน้าที่ อย่างเต็มที่ โดยจะไม่ยอมให้กลุ่มอิทธิพลใดๆ มาทำตัวเหนือกฏหมาย และไม่สนใจว่าจะมีใครอยู่เบื้องหลัง เพราะเหตุการณ์ที่เกิดขึ้นนั้นแสดงให้เห็นว่าเจ้าหน้าที่ประมงทำการปกป้องทรัพยากรประมงอย่างเต็มที่ ในโอกาสนี้ขอให้กำลังใจเจ้าหน้าที่ประมงจังหวัดนครศรีธรรมราชที่ปฏิบัติหน้าที่อย่างเข้มแข็งทุกคนให้ดำเนินการตามกฎหมายอย่างเข้มงวดเด็ดขาด โดยกำชับอธิบดีกรมประมงให้ประสานงานเจ้าหน้าที่ฝ่ายปกครองและตำรวจในพื้นที่ทั้งหมดเพื่อดำเนินคดีกับกลุ่มที่ก่อเหตุ